M1-chip gør ny MacBook Air hurtigere end MacBook Pro

Der var næsten ingen grænser for superlativerne, da Apple forleden præsenterede sin nye M1-chip. De kaldte den blandt andet for, “verdens mest effektive computerchip til en bærbar computer”. Nu tyder de første benchmark-målinger på, at det ikke bare var tomme ord.

I en Geekbench-test scorer den nye blæserløse MacBook Air med M1-chip imponerende 1.687 og 7.433 point i henholdsvis single- og multi-core. Dermed overhaler den samtlige tidligere bærbare Mac-computere, deriblandt den seneste 16-tommer MacBook Pro med Intel Core i9-9980HK 2,4 GHz processor.

Men ikke nok med det; den lille Air er også hurtigere end Mac mini (Intel-versionerne) og endda nogle af iMac-maskinerne. Ja, den er faktisk hurtigere end selv den mindste af de hundedyre Mac Pro-maskiner, i hvert fald baseret på Geekbench-resultaterne.

Den nye M1-MacBook Air danser naturligvis hen over den Air, der blev sendt på markedet i foråret (læs vores anmeldelse her). Her er de nye målinger, sammenlignet med et par af dem, vi selv har foretaget:

[table id=10 /]

Benchmark-resultatet viser også, at Apples M1-chip har en klokfrekvens på 3,2 GHz, mens den otte-kernede Intel Core i9-processor i 16-tommer MacBook Pro har en ditto på 2,3 GHz med Turbo Boost på op til 4,8 GHz.

Det mest interessante aspekt er, at MacBook Air M1 ikke har nogen indbygget blæser. Det har de to andre M1-computere Apple lancerede (MacBook Pro og Mac mini) og blæseren kan potentielt hjælpe disse maskiner med en endnu bedre ydelse.

Vi håber på, at vi får de nye maskiner ind til anmeldelse indenfor de næste dage.
M1-chip gør ny MacBook Air hurtigere end MacBook Pro